ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ኢትዮጵያ፡ ለውጢታት ኣብዪ ተዓብዒቡ ንዝጸንሐ ብሄራዊ ምክፍፋል እንከቃልዑ 30 ሰነ 2019 ምንጪ ስእሊ, AFP ብፍላይ ኣብ ክልል ኣምሓራ ናይ ዝተፈተነ 'ዕልዋ መንግስቲ' ኣካል'ዩ ዝተብሃለ ቅትለት ሹም ኢታማጆር እታ ሃገር፤ ከይዲ እቲ 'ለውጢ' (ሪፎርም) ክንደይ ዝኣክል ንሓደጋ ዝተቓለዐ ምዃኑ ዘመላኽት'ዩ ይብል ኤዲተር ቢቢሲ ኣፍሪቃ ፌርጋል ኪን። ቅድሚ ሒደት ሳምንታት፡ ቀዳማይ ሚኒስትር ኣብይ ኣሕመድ ስሙ ሓፍ ኢሉ ኣብ ኣፍሪቃ ቁጽሪ ሓደ ናይ ለውጢ ሃወርያ ተገይሩ ተሰምዩ ነይሩ። ብዙሓት እሱራት ፈቲሑ፣ ብርክት ዝበላ ደቂ ኣንስትዮ ናብ ሓላፍነት ኣምጺኡ ከምኡ ድማ ምስ ኤርትራ ዕርቀ-ሰላም ፈጢሩ ተባሂሉ ተሞጊሱ። "ንሕና ንኣብይ ጸገም ኮይንናዮ ኣይንፈልጥን" "ኣብ ኢትዮጵያ ሓደጋ ምፍራስ መንግስቲ'ሎ" ትሮንቮል ጀነራል ኣብርሃ ወልደማርያም (ኳርተር) ዓሪፉ ካሊእ ተሪፉ፡ ኣብ ወርሒ ታሕሳስ እንክረኽቦ፡ ብሙሉእ ርእሰ ምትእምማን ኣብ ኢትዮጵያ ሰባት ብኸመይ ሓቢሮም ብሰላም ከም ዝነብሩ ህዝቢ ዓለም ክመሃር ኣለዎ ኢሉኒ ነይሩ። ኣብ ሓደጋ ዝወደቑ ሚልዮናት ሕዚ፡ ኣብ ክልል ኣምሓራ ተፈቲኑ ኣብ ዝተብሃለ ዕልዋ መንግስቲ የማናይ ኢዱ ከም ዝነበረ ዝንገረሉ ሹም ኢታማጆር፡ ጀነራል ሰዓረ እንትቕተል፡ ዶክተር ኣብዪ ኾነ እቲ ዝጀመሮ ለውጢ ኣብ ዘተኣማምን ኩነታት ከም ዘየለ ዘርኢ እዩ። እቲ ተፈቲኑ ፈሺሉ ዝተብሃለ 'ዕልዋ መንግስቲ' ኣዋሃሂዱ ዝተብሃለ ሰብ ተቐቲሉ፤ ምስቲ ጉዳይ ዝምድና ኣለዎም ዝተብሃሉ ድማ ኣብ ቀይዲ ውዒሎም'ኳ እንተተበብሃለ፡ ብዛዕባ ኢትዮጵያ ግንዛበ ዘለዎ ዝኾነ ሰብ እዚ ናይቲ ታሪኽ መወዳእታ'ዩ ኢሉ ኣይኣምንን። ብሰንኪ ዓሌታዊ ጎንጺታት 2.5 ሚልዮን ህዝቢ ተመዛቢሉ ኣብ ዘሰክፍ ኩነታት ወዲቑ ይርከብ። ከምኡ ድማ ኣብ ውሽጢ'ቲ ገዛኢ ግንባር፡ ኢህወዴግ ምክፍፋላት እንትርአ፡ ኣብዪ ብጣዕሚ ንሓደጋ ዝተቓለዐ ምዃኑ ትርዳእ። ምንጪ ስእሊ, Reuters ብዝተወሰነ መልክዑ፡ ኣብዪ ባዕሉ ናይ ዝጀመሮ ለውጢ ግዳይ ክኸውን ይኽእል'ዩ። ኢትዮጵያ፡ ባዕለን ዝማሓድራ 9 ክልላት ዘጠቓለለት እያ። ኣብ እዋን ማርክሲስት ስርዓት ደርግን ኣብ ዝሓለፉ ክልተ ዓሰርተ ዓመታት ግዝኣታት ኢህወዴግን'ውን እንተኾነ፡ ብሄርተኝነት ብጉልበት ተጸቒጡ እዩ ጸኒሑ። እቲ ተዓብዒቡ ዝጸንሐ ዓሌታዊ ቅርሕንቲ ኣብይ ብዘተኣታተዎ 'ነጻነት' ሕጂ ጎሊሑ ወጺኡ። ኣብ ኢትዮጵያ ብሄር መሰረት ገይሩ ዝቖመ ስርዓት ፌዴራሊዝም'ውን፡ ስምዒታት መሰረት ገይሮም ንዝንቀሳቐሱ ፖለቲካኛታት ዝተቓለዐ እዩ። ብዛዕባ መቕተልቲ ዓበይቲ ሰበስልጣን ኢትዮጵያ፡ እቲ ምሉእ ሓቂ መን'ዩ ዝነግረና?
